CELEX: 32014D0245
Language: lt
Date: 2014-04-28 00:00:00
Title: 2014/245/ES: 2014 m. balandžio 28 d. Komisijos įgyvendinimo sprendimas dėl Brazilijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

3.5.2014   
            
            
               LT
            
            
               Europos Sąjungos oficialusis leidinys
            
            
               L 132/65
            
         KOMISIJOS ĮGYVENDINIMO SPRENDIMAS
   2014 m. balandžio 28 d.
   dėl Brazilijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   
      (2014/245/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2012 m. spalio 22 d. Komisija Europos vertybinių popierių ir rinkų institucijai (EVPRI) suteikė įgaliojimus, prašydama pateikti rekomendaciją dėl Brazilijos teisės ir priežiūros sistemos techninio įvertinimo kredito reitingų agentūrų atžvilgiu;
            
         
               (2)
            
            
               2013 m. gegužės 31 d. pateiktoje techninėje rekomendacijoje EVPRI nurodė, kad pagal rezultatus kredito reitingų agentūroms taikomą Brazilijos teisės ir priežiūros sistemą galima palyginti su nustatytąja Reglamente (EB) Nr. 1060/2009;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą turi būti įvykdytos trys sąlygos, kad trečiosios valstybės teisės ir priežiūros sistema būtų pripažinta lygiaverte to reglamento reikalavimams;
            
         
               (4)
            
            
               pirmoji sąlyga: kredito reitingų agentūros turi turėti trečiųjų šalių leidimą arba būti jose registruotos, joms nuolat turi būti taikoma veiksminga priežiūra ir jos privalo laikytis taisyklių. Kredito reitingų agentūroms taikomą Brazilijos teisės ir priežiūros sistemą sudaro Brazilijos vertybinių popierių ir biržos komisijos (Comissão de Valores Mobiliários, toliau – CVM) reglamentas ICVM 521, priimtas 2012 m. balandžio 25 d. remiantis 1976 m. įstatymu Nr. 6.385. Pagal reguliavimo sistemą kredito reitingų agentūros įpareigojamos laikytis visų Tarptautinės vertybinių popierių komisijų organizacijos (IOSCO) elgesio kodekso nuostatų. Visi susiję įstatymai ir taisyklės yra įsigalioję. Pagal šią reguliavimo sistemą kredito reitingų agentūros turi būti registruotos ir nuolat prižiūrimos CVM. Brazilijos teisės ir priežiūros sistema suteikia CVM plačius įgaliojimus, leidžiančius jai tirti, ar kredito reitingų agentūros laikosi savo teisinių įsipareigojimų. CMV gali tirti ir imti pavyzdžius iš apskaitos įrašų, knygų ar dokumentų, taip pat bet kokių kitų rinkmenų, gali paprašyti pateikti informaciją arba paaiškinimus, numatydama baudas nepažeidžiant kitų sankcijų. CMV įgaliojimai taip pat apima iš anksto pranešus arba be įspėjimo vykdomus patikrinimus, kad kredito reitingų agentūrų priežiūra ir reikalavimų laikymosi užtikrinimas būtų veiksmingi, ir teisę skirti sankcijas kredito reitingų agentūroms, pažeidusioms galiojančias taisykles. CVM gali skirti įvairių nuobaudų kredito reitingų agentūroms ir kiekvienam, tiesiogiai dalyvaujančiam reitingų nustatymo procedūroje, pradedant įspėjimais, baudomis ir veiklos sustabdymu ir baigiant kredito reitingų agentūros išregistravimu. Jei CVM įsitikintų, kad buvo įvykdytas nusikaltimas, ji privalo perduoti reikalą prokuratūrai (Ministério Público). Paprašius, CVM taip pat gali dalyvauti teisiniuose ginčuose, susijusiuose su vertybinių popierių rinkomis, kur jos veikla gali būti nuo įrodymų rinkimo iki teisinių nuomonių pateikimo. Kredito reitingų agentūros privalo pateikti CVM metinę nuorodų formą, taip pat įvykiais grindžiamą informaciją, pavyzdžiui, kai iš esmės pakeičiama metodika, priimamas sprendimas nutraukti kreditų reitingų nustatymą arba kai atskleisdamas sandorį emitentas nesinaudojo preliminaria nuomone. 2013 m. rugsėjo mėnesį visos kredito reitingų agentūros buvo pateikusios savo atnaujintas nuorodų formas CVM, ir ji buvo gavusi įvykiais grindžiamą informaciją. CVM peržiūrėjo dokumentus ir paprašė vienos kredito reitingų agentūros paaiškinti nustatytą interesų konfliktą, o kredito reitingų agentūra šį reikalavimą įvykdė. EVPRI ir CVM sudarytame bendradarbiavimo susitarime numatyta keistis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms. Tuo remiantis turėtų būti laikoma, kad kredito reitingų agentūroms Brazilijoje taikomi leidimų išdavimo arba registracijos reikalavimai yra lygiaverčiai Reglamente (EB) Nr. 1060/2009 nustatytiems reikalavimams, o kredito reitingų agentūroms taikoma Brazilijos priežiūros ir reikalavimų laikymosi užtikrinimo tvarka yra taikoma veiksmingai ir užtikrinamas jos laikymasis;
            
         
               (5)
            
            
               antroji sąlyga: kredito reitingų agentūroms trečiojoje šalyje turi būti taikomos teisiškai įpareigojančios taisyklės, kurios būtų lygiavertės Reglamento (EB) Nr. 1060/2009 6–12 straipsniuose ir I priede nustatytoms taisyklėms, išskyrus to reglamento 6a, 6b, 8a, 8b, 8c ir 11a straipsnius, I priedo B skirsnio 3 punkto ba papunktį ir 3a bei 3b punktus. Vertinant, kaip vykdoma ši sąlyga, reikėtų tinkamai atsižvelgti į Europos Parlamento ir Tarybos reglamento (ES) Nr. 462/2013 (2) 2 straipsnio 1 dalies nuostatas dėl tam tikrų Reglamento (EB) Nr. 1060/2009 nuostatų taikymo datos. Kalbant apie įmonių valdymą, pagal Brazilijos teisės ir priežiūros sistemą reikalaujama, kad norint registruoti kredito reitingų agentūrą, jos įmonės valdymo struktūrą turi sudaryti ne mažiau kaip du direktoriai, vienas kurių turi būti nepriklausomas ir atsakingas už taisyklių laikymąsi. Brazilijos teisės ir priežiūros sistema, pagal kurią reikalaujama laikytis IOSCO elgesio kodekso, įpareigoja kredito reitingų agentūras turėti atitinkamas interesų konfliktų valdymo priemones. Kredito reitingų agentūrų elgesio kodekse turi būti numatyta priimti mechanizmus, skirtus situacijoms, kai kyla interesų konfliktų, nustatyti, šalinti, valdyti ir atskleisti. Brazilijos sistemoje taip pat nustatytos išsamios užsakomųjų paslaugų naudojimo, apskaitos tvarkymo ir konfidencialumo taisyklės. Kredito reitingų agentūros turi nustatyti peržiūros funkciją, skirtą reitingų nustatymo metodikoms peržiūrėti, o Brazilijos sistemoje yra daug įvairių atskleidimo reikalavimų, susijusių su kredito reitingais ir reitingų nustatymo veikla, pavyzdžiui, reikalavimas laiku išplatinti jos sprendimus dėl reitingų, paskelbti dokumentą, pagrįstą istoriniais reitingų rezultatais, ir viešai skelbti metinę ataskaitą, įskaitant informaciją apie jos veiklą. Todėl interesų konfliktų valdymo, organizacinių procesų ir procedūrų, kuriuos turi taikyti kredito reitingų agentūra, reitingų ir reitingų nustatymo metodikos kokybės, kredito reitingų atskleidimo, taip pat bendro ir periodinio informacijos apie kredito reitingų nustatymo veiklą atskleidimo srityse Brazilijos teisės ir priežiūros sistema turėtų duoti tokių pat rezultatų kaip Reglamentas (EB) Nr. 1060/2009. Tai turėtų suteikti lygiavertę apsaugą, t. y. užtikrinti kredito reitingų agentūrų sąžiningumą, skaidrumą bei gerą valdymą ir kredito reitingų nustatymo veiklos patikimumą;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir jų nustatymo metodiką. Bet koks toks kišimasis prieštarautų teisėtumo principui, puoselėjamam Brazilijos konstitucijos, kurioje numatyta, kad valdžios institucijos gali veikti tik tuomet, kai tai numatyta įstatymais. Kiek galima įsitikinti, nėra jokių teisinių nuostatų, kurios suteiktų įgaliojimus CVM ar kokiai nors kitai valdžios institucijai daryti įtaką kredito reitingų turiniui ar jų nustatymo metodikai;
            
         
               (7)
            
            
               atsižvelgiant į išnagrinėtus veiksnius galima laikyti, kad Brazilijos kredito reitingų agentūrų teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl kredito reitingų agentūroms taikoma Brazilijos teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, gaudama informaciją iš EVPRI, turėtų toliau stebėti kredito reitingų agentūroms taikomos Brazilijos teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Brazilijoje veikianti kredito reitingų agentūroms taikoma teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. balandžio 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1.).